Presidenti Obama në Nju Orlins me rastin e 5-vjetorit të Uraganit Katrina
Një numër ceremonish janë zhvilluar në komunitetet pranë Gjirit të Meksikës në kujtim të viktimave të Uraganit
Shteti jugor i Luizianës shënoi sot pesëvjetorin e Uraganit Katrina, që shkatërroi qytetin e Nju Orlinsit, la mbi 1.800 të vrarë dhe shaktoi rreth 125 miliard dollarë dëme materiale. Presidenti Barak Obama vizitoi Nju Orlinsin në shenjë përkrahje për rindërtimin, ecuri që po vazhdon edhe sot. Uragani Katrina i solli Luizianës erëra të pamëshirshme dhe vërshime katastrofale, si dhe vuri në dukje sesa e gatshme ishte qeveria amerikane të përballej me një fatkeqësi të madhe. Për javë të tëra që pasuan stuhinë, bota pa pamje rrëqethëse të njerëzve të mbetur pa bukë e pa strehë dhe reagimin e qeverisë federale që u cilësua si i ngadaltë, me ngatërresa dhe i pamjaftueshëm. Presidenti i përkujtoi shumë nga këto ngjarje këtë fundjave në një fjalim në Universitetin Zavier të Luizianës në Nju Orlins. Presidenti nderoi të gjithë ata që kanë derdhur djersë për të rindërtuar qytetin, si dhe premtoi mbështetje të qendrueshme federale deri sa të kryhen punët. Shirat e rrëmbyeshëm të Katrinës dhe një valë e madhe stuhish ishin shumë të forta për argjinaturat dhjetëravjeçare në Nju Orlins. Zoti Obama tha se ajo dobësi kritike po shqyrtohej. Presidenti rikujtoi se bregdeti amerikan përgjatë Gjirit të Meksikës përjetoi së fundmi një tragjedi tjetër – rrjedhjen e naftës së kompanisë BP. Tani që është ndaluar rrjedhja, zoti Obama u zotua se qeveria do të bëjë përpjekje të pandërprera për ta restauruar mjedisin e gjallesave detare të rajonit.